Jørn Dohrmann (DF), 2004-05-12:
Det forslag, vi skal behandle her i dag, B 191, synes vi egentlig er meget overflødigt, efter at regeringen, Dansk Folkeparti og Kristendemokraterne har indgået en, synes vi i hvert fald, meget god aftale om vandmiljøplan III, som strækker sig over 10 år.
Vi mener, der er gjort mange ting for at få nedbragt belastningen af både vandmiljøet og naturen og selvfølgelig også for at tilgodese naboerne, og det var egentlig en meget grundig behandling, vandmiljøplanen fik.
Der blev stillet over 100 spørgsmål, og de blev selvfølgelig også besvaret.
Hvad var så vores formål med at lave en vandmiljøplan III?
Formålet var det samme som med B 191, nemlig at gå målrettet efter at få nedbragt f.eks. fosforoverskuddet.
Vores mål var at halvere fosforoverskuddet, selvfølgelig at nedbringe fosforudledningen og desuden reducere kvælstofudledningen.
Vi blev enige om 13 pct., og vi synes, det er meget godt, at vi nåede dertil.
Vi vil også beskytte den sårbare natur mod ammoniak, vi vil selvfølgelig også styrke økologien, og endelig vil vi beskytte naboerne og tage hensyn til dem, bl.a. ved at mindske lugtgenerne.
Hvordan vil vi så opnå de ting?
Vi blev i hvert fald enige om, at der skal indføres en fosforafgift, der skal udlægges 50.000 ha randzoner, der skal stilles nogle skærpede udnyttelseskrav til kvælstof i husdyrgødningen, der skal indføres nogle beskyttelseszoner omkring sårbar natur, der skal satses på efterafgrøder og fodereffektivitet, og vi ønsker også nogle flere forskningsprogrammer.
Alt det synes vi alt i alt gav en meget god vandmiljøplan, også set i lyset af, at det skal ske over en længere tidshorisont, nemlig 10 år.
Også når vi tager i betragtning, at planen skal evalueres i 2008 og i 2011, er vi kommet frem til et meget godt resultat, for vi skal jo tænke på, at der sker en teknologisk udvikling, som vi skal tage hensyn til, når vi skal revidere vores målsætninger.
Ideen om et klogt svinestop, som man vil indføre fra forslagsstillernes side, mener vi ikke holder hele vejen hjem.
Der findes simpelt hen ikke noget klogt svinestop, når vi ser på landbrugsudviklingen i Danmark, hvor nogle gårde gerne vil lægges sammen.
Der bliver færre gårde med kreaturer, og der bliver flere svin, men den totale belastning af miljøet er nogenlunde konstant, og det er den, vi skal kigge på.
Jeg synes, at mange kun taler om svinebesætninger, men ikke ser på miljøet som helhed, og fra vores side mener vi, at man netop skal se på miljøet som helhed og ikke kun på nogle få områder.
Der er selvfølgelig også andre ting, som vi har vurderet skulle med i den nye vandmiljøplan.
Der skal bl.a. ses på ferskvandsdambrug, spildevand fra de kommunale rensningsanlæg og industrien og andre steder, og der er selvfølgelig også afsat flere penge til vådområderne, 140 mio. kr. ekstra i 2004 og 2005.
Der er afsat 375 mio. kr. til mere miljøvenlig drift i perioden 2005-2009 - det giver flere vådområder - og der er udlagt flere randzoner og udtaget noget landbrugsjord.
Vi må altså sige, at der bliver indledt rigtig mange tiltag med vores vandmiljøplan III
, så derfor kan vi slet ikke se nogen grund til, at der skal laves en ny vandmiljøplan III.
Endelig er der som sagt afsat flere penge til forskning,
i alt 355 mio. kr. til forskning.
155 mio. kr. går til forskning i lugtgener, fosforoverskud og gyllehåndtering og 200 mio. kr. til forskning i økologisk produktion.
Vi mener, at der alt i alt er taget god hånd om de problemer, som har vist sig.
De gode intentioner i vandmiljøplan I og II videreføres, og derfor må vi afvise B 191.